钦定古今图书集成/明伦汇编/官常典/第457卷 > 朱桓
## 钦定古今图书集成/明伦汇编/官常典/第457卷 > 朱桓

按《吴志》本传，“桓字休穆，吴郡吴人也。孙权为将军，桓
给事幕府，除馀姚长。往遇疫疠，谷食荒贵，桓分部良
吏，隐亲医药，飧粥相继，士民感戴之。迁荡寇校尉，授
兵二千人，使部伍吴、会二郡，鸠合遗散，期年之间，得
万馀人。后丹阳、鄱阳山贼蜂起，攻没城郭，杀略长吏，
处处屯聚。桓督领诸将，周旋赴讨，应皆平定。稍迁裨”
将军，封新城亭侯，后代周泰为濡须督。黄武元年，魏
使大司马曹仁步骑数万向濡须，仁欲以兵袭取州
上伪先扬声，欲东攻羡溪，桓分兵将赴羡溪，既发，卒
得仁，进军拒濡须七十里间，桓遣使追还羡溪兵，兵
未到而仁奄至。时桓手下及所部兵在者五千人，诸
将业业，各有惧心。桓喻之曰：“‘凡两军交对，胜负在将，
不在众寡。诸君闻曹仁用兵行师，孰与桓邪？《兵法》所
以称客倍而主人半’者，谓俱在平原，无城池之守；又
谓士众勇怯齐等故耳。今仁既非智勇，加其士卒甚
怯，又千里步涉，人马罢困。桓与诸军共据高城，南临
大江，北背山陵，以逸待劳，为主制客，此百战百胜之
势也。虽曹丕自来，尚不足忧，况仁等邪！”桓因偃旗鼓，
外示虚弱，以诱致仁。仁果遣其子泰攻濡须城，分遣
将军常雕督诸葛虔、王双等，乘油船别袭中洲。中洲
者，部曲妻子所在也。仁自将万人留橐皋，复为泰等
后拒。桓部兵将攻取油船，或别击雕等。桓等身自拒
泰，泰烧营而退，遂枭雕，生掳双送武昌，临阵斩溺死
者千馀。权嘉桓功，封嘉兴侯，迁奋武将军，领彭城相。
黄武七年，鄱阳太守周鲂谲诱魏大司马曹休，休将
步骑十万至皖城以迎鲂。时陆逊为元帅，全琮与桓
为左右督，各督三万人击休。休知见欺，当引军还，自
负众盛，邀于一战。桓进计曰：“休本以亲戚见任，非智
勇名将也。今战必败，败必走，走当由夹石挂车。此两
道皆险厄，若以万兵柴路，则彼众可尽而休可生掳。
臣请将所部以断之。若蒙天威，得以休自效，便可乘
胜长驱，进取寿春，割有淮南，以规许、洛，此万世一时，
不可失也。”权先与陆逊议，逊以为不可，故计不施行。
黄龙元年，拜桓前将军，领青州牧、假节。嘉禾六年，魏庐江主簿吕习请大兵自迎，欲开门为应。桓与卫将
军全琮俱以师迎，既至事露，军当引还。城外有溪水，
去城一里所，广三十馀丈，深者八九尺，浅者半之。诸
军勒兵渡去，桓自断后。时庐江太守李膺整严兵骑，
欲须诸军半渡，因迫击之。及见桓节盖在后，卒不敢
出，其见惮如此。是时，全琮为督，权又令偏将军胡综
宣传诏命，参与军事。琮以军出无获，议欲部分诸将，
有所掩袭。桓素气高，耻见部伍，乃往见琮问行意，感
激发怒，与琮校计。琮欲自解，因曰：“上自令胡综为督。”
综意以为宜尔。桓愈恚恨，还，乃使人呼综。综至军门，
桓出迎之，顾谓左右曰：“我纵手，汝等各自去。”有一人
旁出，语综使还，桓出不见综，知左右所为，因斫杀之。
桓佐军进谏，刺杀佐军，遂托狂发，诣建业治病。权惜
其功能，故不罪，使子异摄领部曲，令医视护。数月，复
遣还中洲。权自出祖送，谓曰：“今寇卤尚存，王涂未一，
孤当与君共定天下，欲令君督五万人，专当一面，以
图进取，想君疾未复发也。”桓曰：“天授陛下圣姿，当君
临四海，猥重任臣以除奸逆，臣疾当自愈。”桓性护前，
耻为人下，每临敌交战，节度不得自由，辄嗔恚愤激。
然轻财贵义，兼以强识与人一面，数十年不忘。部曲
万口，妻子尽识之。爱养吏士，赡护六亲，俸禄产业，皆
与共分。及桓疾困，举营忧戚。年六十二，赤乌元年卒。
吏士男女，无不号慕。又家无馀财，权赐盐五千斛，以
周丧事。子异嗣。